DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV tal-VALUTAZZJONI TAL-IMPATT Analiżi tar-Regolament (KE) Nru 842/2006 dwar ċerti gassijiet serra flworinati li jakkumpanja d-dokument Proposta għal REGOLAMENT TAL-PARLAMENT EWROPEW U TAL-KUNSILL dwar gassijiet fluworurati b'effett ta' serra /* SWD/2012/0363 final */





1. Introduzzjoni Il-gassijiet F[1] qed jintużaw dejjem aktar f'għadd ta' oqsma ta' applikazzjoni differenti, bħar-refriġerazzjoni u l-arja kundizzjonata, fil-foams, fl-aerosols fit-tagħmir għall-protezzjoni kontra n-nar u fit-tagħmir elettriku. Il-gassijiet F huma, madanakollu, gassijiet li jħallu effett qawwi ferm fuq il-klima[2]. Ir-Regolament attwali dwar il-gassijiet F jiffoka prinċipalment fuq it-tnaqqis tal-emissjonijiet ta' dawn il-gassijiet serra matul il-ħajja tat-tagħmir u t-trattament wara li jintemm l-użu tiegħu, filwaqt li ftit li xejn jillimita l-użu tal-gassijiet F f'tagħmir ġdid. Fl-istess ħin, illum il-ġurnata huma diġà disponibbli, fi kważi kull qasam ta' applikazzjoni, alternattivi għall-gassijiet F li huma sikuri u effiċjenti fl-enerġija. Il-Kummissjoni ppubblikat rapport dwar l-applikazzjoni, l-effetti u l-adegwatezza tar-Regolament dwar il-gassijiet F[3]. Ġew identifikati ċerti nuqqasijiet fl-implimentazzjoni li jeħtieġu jkunu indirizzati. Jekk applikat b'mod sħiħ, ir-Regolament dwar il-gassijiet F flimkien mad-Direttiva dwar kondizzjonament tal-arja mobbli (id-Direttiva 2006/40/KE) jista' jiffriża l-emissjonijiet tal-gassijiet F fil-livelli li jinsabu fihom illum. Madankollu, ir-rapport ikkonkluda wkoll li l-UE għandha tieħu azzjoni addizzjonali fil-konfront tal-gassijiet F; dan minħabba l-potenzjal ta' tnaqqis ulterjuri tal-emissjonijiet bi spiża relattivament baxxa. Bl-istess mod, il-Parlament Ewropew talab, ripetutament, sabiex tittieħed azzjoni ambizzjuża f'dan il-qasam[4].[5] Fil-livell internazzjonali, aktar minn 100 pajjiż qegħdin jitolbu li tittieħed azzjoni fir-rigward tal-gassijiet F fil-kuntest tal-Protokoll ta' Montreal dwar sustanzi li jnaqqsu s-saff tal-ożonu[6]. Sa mill-2009, l-UE appoġġat, fil-prinċipju, il-proposti li saru għal tnaqqis globali fil-kuntest tal-Protokoll ta' Montreal. Minbarra dan, l-inizjattiva, "Climate and Clean Air Coalition on Short-Lived Climate Pollutants, li tinkludi l-Istati Uniti, il-pajjiżi tal-G8, il-Kummissjoni Ewropea (KE), il-Bank Dinji u l-UNEP, tippromwovi diversi azzjonijiet fir-rigward tal-gassijiet F[7]. 2. Definizzjoni tal-problema It-tibdil fil-klima jaffettwa lil kulħadd f'termini ta' kundizzjonijiet estremi tat-temp u spejjeż għall-adattament. Il-kunsens xjentifiku internazzjonali jitlob limitazzjoni fiż-żieda tat-temperatura globali b'2˚C sabiex jiġu evitati l-effetti klimatiċi mhux mixtieqa[8]. B'kollox, il-gassijiet F huma responsabbli għal 2 % tal-gassijet serra kollha li hemm fl-UE llum, iżda għandhom potenzjal ferm akbar ta' tisħin atmosferiku minn dak tas-CO2. Skont il-pjan direzzjonali kosteffikaċi li jwassal biex l-ekonomija tal-UE tkun dekarbonizzata, l-emissjonijiet tal-gassijiet F għandhom jitnaqqsu b'70-78 % sal-2050 u b'72-73 % sal-2030 bi spiża marġinali għat-tnaqqis ta' madwar EUR 50 għal kull tunnellata ta' CO2 ekwivalenti[9]. Għas-settur tal-gassijiet F dan ifisser nuqqas ta' madwar 70 miljun tunnellata ekwivalenti għal CO2 (Mt CO2ek) meta mqabbel mal-emissjonijiet mistennija fl-2030, fil-kuntest ta' applikazzjoni sħiħa tal-leġiżlazzjoni attwali. L-użu globali tal-gassijiet F ilu jiżdied b'rata mgħaġġla sa mill-1990 u jekk ma jiġix indirizzat, se jwassal għal żidiet konsiderevoli fl-emissjonijiet. Minħabba li t-tagħmir u l-prodotti li fihom il-gassijiet F għandhom ħajja twila li tista' tilħaq 50 sena (eżempju l-foams għall-iżolament tal-bini), nuqqas ta' intervent pubbliku fil-preżent iwassal biex ikun hemm rata għolja ta' emissjonijiet bla bżonn għal bosta deċennji. Għalhekk, minbarra l-indirizzar tan-nuqqasijiet eżistenti fl-applikazzjoni tar-Regolament attwali dwar il-gassijiet F, hemm ħtieġa kbira li l-emissjonijiet futuri jitnaqqsu aktar. L-analiżi[10] turi li żewġ terzi tal-emissjonijiet mistennija fl-UE jistgħu jiġu evitati b'mod kosteffiċjenti[11] sal-2030[12], jekk tittieħed azzjoni sabiex jiġi evitat l-użu tal-gassijiet F fejn jeżistu alternattivi xierqa. B'mod kumulattiv, it-tnaqqis tal-emissjonijiet ta' madwar 625 Mt CO2ek jista' jinkiseb, b'mod kosteffiċjenti, fil-perjodu ta' żmien bejn l-2015 u l-2030. Nuqqas ta' azzjoni f'dan il-qasam iwassal biex l-UE ma tiksibx l-objettivi tagħha fir-rigward tal-emissjonijiet tal-gassijiet serra jew iwassal biex din titlob li setturi industrijali oħrajn jieħdu azzjoni li tkun tiswa aktar flus, u b'hekk tikkawża t-telf tal-kompetittività b'rabta mal-ispejjeż għall-industrija b'mod ġenerali. Minbarra dan, hemm potenzjal mhux sfruttat li huwa t-tħeġġiġ ta' penetrazzjoni fis-suq ta' teknoloġiji ekoloġiċi u alternattivi, biex b'hekk jiġu stimulati l-innovazzjoni, l-impjiegi ekoloġiċi u t-tkabbir[13]. 3. Objettivi tal-Politika L-objettiv ġenerali tal-analiżi tar-Regolament dwar il-gassijiet F huwa dak li tiżgura kontribuzzjoni kosteffiċjenti[14] fir-rigward tat-tnaqqis tal-emissjonijiet tal-gassijiet serra fl-UE bi 80 sa 95 % fl-2050, fil-kuntest tal-isfida globali li t-tibdil fil-klima jinżamm 2ºC inqas mill-livelli preindustrijali. Dan għandu jinkiseb b'mod partikolari billi – l-użu tal-gassijiet F b'GWP għoli ma jitħeġġiġx fejn jeżistu alternattivi xierqa; – jitħeġġeġ l-użu ta' sustanzi jew teknoloġiji alternattivi mingħajr ma jiġu kompromessi s-sikurezza, il-funzjonalità u l-effiċjenza enerġetika; – tkun ostakolata t-tnixxija mit-tagħmir u mit-trattament xieraq ta' wara t-tmiem tal-applikazzjonijiet tal-gass F; – tiġi ffaċilitata l-konverġenza lejn ftehim futur potenzjali sabiex jitnaqqsu l-HFCs fil-kuntest tal-Protokoll ta' Montreal; – jittejjeb it-tkabbir sostenibbli, tiġi stimulata l-innovazzjoni u jiġu żviluppati teknoloġiji ekoloġiċi; – jiġi limitat kwalunkwe effett mhux mixtieq fuq l-SMEs, il-kompetittività u l-impjiegi, il-piż amministrattiv għall-kumpaniji u l-awtoritajiet filwaqt li titħares il-kompetizzjoni fis-Suq Intern, sakemm ikun possibbli. 4. Għażliet ta’ Politika Il-valutazzjoni tal-impatt tqis ħames għażliet ta' politika: L-ewwel għażla analizzata hija "l-ebda tibdil fil-politika" (Għażla A) li ma tintroduċi l-ebda rekwiżit leġiżlattiv ġdid iżda tinkludi kjarifiki dwar id-definizzjonijiet u l-azzjoni mhux leġiżlattiva fil-livell tal-UE sabiex tkun appoġġata applikazzjoni aħjar tar-rekwiżiti eżistenti. Il-leġiżlazzjoni attwali hija meqjusa essenzjali iżda insuffiċjenti sabiex jintlaħqu l-għanijiet u għalhekk tintuża bħala bażi li fuqha ssir il-valutazzjoni tal-erba' għażliet ta' politika supplimentari: – Għażla B: L-użu ta' "ftehimiet volontarji" fost l-atturi tal-industrija f'oqsma fejn ftehimiet tali ġew meqjusa realistiċi minħabba l-ispejjeż baxxi tat-tnaqqis; – Għażla Ċ: L-għażla li tikkonċerna "l-estensjoni tal-ambitu tat-trażżin u l-irkupru" tirrikjedi t-trażżin fl-oqsma li bħalissa mhumiex koperti mir-Regolament dwar il-gassijiet F; – Għażla D: L-għażla li tikkonċerna "it-tnaqqis gradwali" tintroduċi limiti li jonqsu gradwalment sal-2030 għall-ammonti ta' HFCs li jistgħu jitqiegħdu fis-suq tal-UE. Din l-għażla tinkludi wkoll miżuri li jimmiraw l-HFCs f'tagħmir li jimtela minn qabel (pre-charged), sabiex jiġi evitat li jkunu l-prodotti magħmulin fl-UE biss li jiġu affettwati minn dan il-limitu; – Għażla E: "Projbizzjonijiet" fuq l-użu ta' gassijiet F fis-setturi fejn it-teknoloġiji ta' sostituzzjoni llum il-ġurnata diġà huma disponibbli għal 100 % tal-applikazzjonijiet. Uħud minn dawn l-għażliet ta' politika u l-miżuri inklużi hawn taħt ma jeskludux lil xulxin u jistgħu jiġu kkumbinati ma' għażliet oħrajn ta' politika kkunsidrati. Ġew ivverifikati u mwarrba aktar għażliet u subgħażliet abbażi ta' erba' kriterji: – Effikaċja (anqas minn 1 Mt CO2ek); – Effiċjenza (aktar minn EUR 50 kull t CO2ek imnaqqsa); – Limitazzjonijiet tekniċi bħas-sikurezza jew l-effiċjenza enerġetika; – Limitazzjonijiet oħrajn bħall-konsistenza mal-politiki l-oħrajn tal-UE. Għalhekk, l-għażliet kollha magħżula u s-subgħażliet tagħhom huma, sa mill-bidu, effettivi, kosteffiċjenti, effiċjenti fl-enerġija u sikuri, filwaqt li t-tħassib dwar is-saħħa u ċ-ċiklu tal-ħajja tal-gassijiet serra jiġi indirizzat b'mod inerenti fl-analiżi ta' verifika. 5. Impatti 5.1. Ambjentali L-aktar għażla effettiva biex jitnaqqsu l-emissjonijiet tal-gassijiet serra hija dik li tieħu l-approċċ ta' tnaqqis gradwali (D), li permezz tagħha, sal-2030, jonqsu 71 Mt CO2ek jew żewġ terzi tal-emissjonijiet tal-lum. Il-projbizzjonijiet f'ċerti setturi fejn dawn huma fattibbli (E) iwasslu għal tnaqqis fl-emissjonijiet ta' 53 Mt CO2ek., jiġifieri madwar nofs l-emissjonijiet tal-lum, filwaqt li l-introduzzjoni ta' ftehimiet volontarji (B) tista' tikseb 22 Mt CO2ek. sal-2030 (Tabella 1). It-tnaqqis fl-emissjonijiet li ġġib magħha l-għażla "estensjoni tal-ambitu tat-trażżin" (C) ikun ftit ħafna peress li dan it-tnaqqis huwa limitat għal ċerti modi ta' trasport biss. Dan it-tnaqqis fl-emissjonijiet jinkludi l-impatti tal-effiċjenza enerġetika (jiġifieri tnaqqis ġenerali mill-alternattivi). Il-bażi metodoloġika għal dawn is-sejbiet hija analiżi ddettaljata u komprensiva tal-fattibbiltà tal-introduzzjoni ta' alternattivi sikuri u effiċjenti fl-enerġija bi spiża ta' anqas minn EUR 50 għal kull tunnellata ta' CO2ek. imnaqqsa f'kull wieħed mit-28 subsettur prinċipali differenti li jużaw il-gassijiet F[15]. Ir-riskji ekotossikoloġiċi li jirriżultaw mir-rilaxx tas-sustanzi fl-ambjent huma meqjusa baxxi jew negliġibbli għall-għażliet kollha. 5.2. Ekonomiċi Is-settur tal-gassijiet F jinkludi għadd ta' atturi differenti tas-suq li jistgħu jkunu affettwati b'modi differenti mit-tibdiliet tal-politika: il-produtturi tal-gassijiet F, il-manifatturi tat-tagħmir, il-kumpaniji tal-elettriku, il-kumpaniji tas-servizzi tat-tagħmir, importaturi u esportaturi, utenti tat-tagħmir, is-setturi tal-konsumaturi u l-materja prima (eż. metalli u prodotti). Ġew analizzati għadd ta' impatti ekonomiċi differenti (Tabella 1), bl-użu ta' mudell ta' input/output (EmIO-F) u mudell ta' ekwilibriju ġenerali (GEM-E3). L-effetti ġenerali huma żgħar; fejn il-mudell input/output jissuġġerixxi impatt żgħir u pożittiv fuq l-output ġenerali (sa 0,009 %) u GEM-E3 jipprevedi tnaqqis żgħir (sa -0,006 %). Dawn l-effetti huma l-aktar b'saħħithom fil-każ ta' tnaqqis gradwali (D), segwit mill-projbizzjonijiet (E). Għas-setturi li jintlaqtu direttament, il-manifatturar tat-tagħmir jista' jesperjenza żidiet żgħar filwaqt li s-settur tal-provvista tal-enerġija jista' jiffaċċja telf minħabba effiċjenza enerġetika aktar għolja tat-tagħmir alternattiv. L-effetti fuq is-settur kimiku huma ftit. Il-mudelli jipprevedu telfiet żgħar għas-settur tas-servizzi minħabba l-għadd iżgħar ta' tagħmir ta' gassijiet F li jkun jeħtieġ verifiki ta' tnixxija. Dawn it-telfiet potenzjali jistgħu, madankollu, jiġu kkumpensati kompletament bi ħtiġijiet ġodda ta' manutenzjoni għal tagħmir alternattiv kif ukoll b'opportunitajiet li s'issa ma ġewx sfruttati fl-applikazzjoni tad-dispożizzjonijiet eżistenti dwar it-trażżin. L-għażla li tikkonċerna t-tnaqqis gradwali (D) tolqot l-akbar għadd ta' setturi ta' applikazzjoni u għalhekk tistimula, sal-ogħla livell possibbli, teknoloġiji ġodda (ekoloġiċi) u twassal għall-aktar użu estensiv ta' alternattivi. Għall-istess raġuni, l-ispejjeż totali diretti (investimenti u operazzjonijiet) għall-utenti tat-tagħmir se jkunu xi ftit ogħla (segwiti mill-għażla li tikkonċerna l-projbizzjonijiet (E) u l-ftehimiet volontarji (B)). Il-valutazzjoni sottostanti hija bbażata fuq approċċ konservattiv billi ġew ikkunsidrati biss għażliet ta' sostituzzjoni li huma disponibbli bħalissa u l-kalkoli kienu saru abbażi tal-ispejjeż tal-lum. Għalhekk it-tnaqqis probabbli tal-ispejjeż involuti minħabba l-iżvilupp teknoloġiku futur u l-ekonomiji ta' skala ma ġiex ikkunsidrat. L-effetti indiretti huma meqjusa bħala marġinali. Minħabba l-ispejjeż baxxi, il-kompetittività, ġeneralment, ma tiġix affettwata ħażin u dan b'mod partikolari minħabba li l-ebda għażla ta' politika ma teħtieġ is-sostituzzjoni tat-tagħmir eżistenti, sabiex l-ispejjeż ta' investiment dirett jokkorru biss darba wara t-tmiem tal-ħajja. L-impatti fuq il-prezzijiet tal-konsumaturi se jkunu żgħar għall-għażliet kollha u negliġibbli f'termini makroekonomiċi (-0,01 sa 0,00 % għall-Għażliet D u E, abbażi ta' GEM-E3). Fir-rigward tal-impatti reġjonali, l-impatt dirett jista' jkun EUR 1 ogħla għal kull abitant fil-pajjiżi tan-Nofsinhar tal-Ewropa minħabba użu aktar komuni tat-tagħmir tal-arja kundizzjonata. L-SMEs jiffurmaw parti kbira mill-kumpaniji ġenerali li huma attivi fl-oqsma li jużaw il-gassijiet F. F'konformità mal-effetti ekonomiċi żgħar osservati fl-analiżi, mhumiex mistennija piżijiet eċċessivi għal dawn il-kumpaniji. Tnaqqis gradwali (D) jipprovdi aktar flessibbiltà lill-atturi tal-industrija mill-introduzzjoni ta' projbizzjonijiet (E), fatt li spiss ġie enfasizzat mill-partijiet interessati. Jistgħu jiġu introdotti salvagwardji, bħal ma huma l-klawżoli de minimis, sabiex jeżentaw atturi żgħar ħafna tas-suq tal-gassijiet F milli jirrappurtaw u minn ċerti obbligi. L-għażliet kollha huma mfassla b'mod li l-produtturi u l-importaturi domestiċi tal-apparati se jkollhom l-istess kundizzjonijiet meta jqiegħdu l-prodotti fis-suq tal-UE. Għalhekk il-kompetittività internazzjonali mhux se tiġi affettwata. Huwa possibbli li fil-livell internazzjonali jkun hemm vantaġġi tal-innovatur sinifikanti għall-kumpaniji Ewropej, b'mod partikolari jekk jintlaħaq qbil globali biex bil-mod il-mod jitneħħew il-gassijiet F. Tnaqqis gradwali (D) u projbizzjonijiet (E) għandhom joħolqu suq sostanzjali għal teknoloġiji b'GWP baxx u għalhekk ikunu ta' inċentiv għall-iżvilupp ta' teknoloġiji tali, ukoll f'pajjiżi terzi li jesportaw. L-ispejjeż amministrattivi jistgħu jinżammu relattivament baxxi minħabba li l-iskema ta' rappurtar eżistenti fil-kuntest tar-Regolament dwar il-gassijiet F se tkun is-sinsla tal-ħtiġijiet ta' dejta għall-implimentazzjoni ta' għażliet ta' politika futuri. Hija biss il-verifika indipendenti li żżid mal-ispejjeż, li huwa l-każ partikolarment għall-approċċ ta' ftehim volontarju (B) imwettaq kif xieraq. Tabella 1: Tabella ta' sommarju tal-impatti ambjentali, ekonomiċi u soċjali tal-għażliet tal-politika sal-2030[16] IMPATTI || Għażla B || Għażla C || Għażla D || Għażla E || || Ftehimiet volontarji || Ambitu estiż || Tnaqqis gradwali || Projbizzjonijiet || Ambjentali || || || || || Tnaqqis fl-emissjonijiet SUM [Mt CO2ek.] || 22.2 || 1.4 || 70.7 || 53.3 || Spejjeż diretti totali [(Miljuni ta' EUR/sena] || 530 || 66 || 1500 || 1330 || Spejjeż amministrattivi [Miljuni ta' Euro/sena] || 10.7 || 0 || 0.2 (+ 1.9 eċċezzjoni) || 1.2 || Effetti diretti fuq l-output tas-settur (% ta' bidla) [ % tal-2007, mudell I/O] || 0.006 || negl. || 0.009 || 0.003 || - makkinarju/tagħmir || 0.38 || negl. || 0.52 || 0.23 || - servizzi/ manutenzjoni || -0.09 || negl. || -0.38 || -0.37 || - sustanzi kimiċi || -0.19 || negl. || 0.17 || 0.03 || - elettriku || -0.19 || negl. || -0.59 || -0.26 || Impatti tal-PDG (bidla f'% mudell GEM-E3) || iżgħar minn D || negl. || -0.006 || -0.003 || Impatti fuq ir-Reġjuni || negl. || negl. || effetti żgħar fuq in-Nofsinhar tal-UE || iżgħar minn D || Impatti fuq l-SMEs || l-ebda effett sinifikanti || negl. || l-ebda effett sinifikanti || l-ebda effett sinifikanti || Suq Intern || xejn || xejn || xejn || xejn || Kompetittività, kummerċ u investiment || żgħir || negl. || żgħir jippermetti l-alternattivi || żgħir jippermetti l-alternattivi || Pajjiżi terzi || negl. || negl. || Jinċentiva l-alternattivi globalment || Jinċentiva l-alternattivi globalment || Prezz tal-konsumatur || negl. || negl. || negl. || negl. || Innovazzjoni u riċerka || Jiffaċilita ftit it -teknoloġiji l-ġodda || negl. || Jiffaċilita teknoloġiji u prodotti ġodda || Jiffaċilita teknoloġiji u prodotti ġodda || SOĊJALI || || || || || Impjiegi: Impatt fl-2030 [Għadd ta' impjiegi] || +600 || negl. || -16000 sa +7000 || -12 000 sa +4000 || Riskji marbuta mas-sikurezza u s-saħħa || negl. || negl. || negl. || negl. || 5.3. Soċjali L-effetti fuq l-impjiegi huma żgħar. Fil-każ tal-għażla ta' tnaqqis gradwali (D), l-effetti mmudellati jvarjaw bejn żieda ta' madwar 7000 u tnaqqis ta' 1600 sa 16000 impjieg. Peress li l-għażliet l-oħra jħallu inqas effett, l-effett massimu mistenni fuq l-impjiegi huwa dak ta' +0,003 % sa -0,007% (Għażla D). Il-ħolqien tal-impjiegi jħalli effett fil-qasam tal-makkinarju u t-tagħmir kif ukoll fl-oqsma li jipprovdu materjali ta' input (eżempju metalli bażiċi, prodotti tal-metall). Huwa previst telf ta' impjiegi fil-qasam tal-provvista tal-enerġija u l-qasam tas-servizzi, iżda huwa probabbli li l-effetti ta' dan tal-aħħar jiġu bbilanċjati minn effetti oħrajn. Ir-riskji tas-saħħa u dawk okkupazzjonali fil-konfront tal-alternattivi mhumiex mistennija jiżdiedu sakemm jiġu rrispettati l-istandards u l-proċeduri ta' sikurezza. L-analiżi dwar il-fattibbiltà tal-alternattivi kienet ibbażata fuq il-prekundizzjoni li għandhom jintużaw biss teknoloġiji ppruvati, sikuri u effiċjenti fl-enerġija. Ir-rekwiżiti minimi ta' taħriġ proposti għal persunal iċċertifikat u li jkopru wkoll sustanzi alternattivi, inaqqsu aktar ir-riskji għas-sikurezza. 6. Tqabbil tal-għażliet Il-Valutazzjoni tal-Impatt tikkonkludi li l-għażla ta' tnaqqis gradwali (D) tagħti l-akbar benefiċċju ambjentali addizzjonali, tistimula, sal-ogħla livelli l-innovazzjoni u l-ispiża hija relattivament baxxa għall-ekonomija u s-soċjetà b'mod ġenerali. Dan jirriżulta fi tnaqqis ta' madwar 60 % fl-2030 meta mqabbel mal-2005, f'konformità mal-Pjan Direzzjonali tal-UE għal ekonomija b'livell baxx ta' emissjonijiet tal-karbonju, u b'hekk hija l-unika għażla li hija effettiva biżżejjed. L-għażla titqies ukoll bħala iktar flessibbli minn bosta partijiet interessati, f'kuntrast mal-għażla ta' projbizzjonijiet (E). Il-ftehimiet volontarji (l-għażla B) u aktar u aktar l-estensjoni tal-ambitu tat-trażżin u l-irkupru (l-għażla C) ma jwasslux għal tnaqqis suffiċjenti tal-emissjonijiet fid-dawl tal-għan ġenerali. L-impatti soċjali u ekonomiċi jitqiesu marġinali għall-għażliet kollha. B'mod ġenerali, l-akbar effikaċja tista' tinkiseb billi mal-għażla ta' tnaqqis gradwali (l-għażla D) tiżdied l-estensjoni tad-dispożizzjonijiet tat-trażżin għal mezzi oħra ta' trasport (l-għażla C), kif ukoll billi fis-suq ikun hemm projbizzjonijiet fuq ftit oqsma limitati (gassijiet li mhumiex fil-mira tat-tnaqqis u mill-qirda ta' prodotti sekondarji, li huma subgħażliet inklużi taħt l-Għażla E). Il-miżuri li jiżguraw li l-kwantitajiet importati fit-tagħmir li jimtela minn qabel ma jaqbżux il-limitu, huma indispensabbli għall-integrità ambjentali tal-mekkaniżmu ta' tnaqqis gradwali u għal kundizzjonijiet ekwi fis-suq. Uħud mill-partijiet interessati[17] jirrakkomandaw ukoll li t-tnaqqis gradwali jitħallat ma' ċerti projbizzjonijiet "ta' appoġġ" eżempju fil-qasam tar-refriġerazzjoni, biex ikun hemm aktar ċertezza fir-rigward tad-disponibbiltà tal-gassijiet F għal dawk l-oqsma fejn huwa aktar diffiċli li jkun hemm sostituzzjoni. Projbizzjonijiet bħal dawn, fil-prinċipju, ma jaffettwawx l-impatti ambjentali, ekonomiċi jew soċjali peress li "it-tnaqqis gradwali" għandu jkopri dawn is-setturi jkun x'ikun il-każ. Konsegwentement, l-Għażla D u l-Għażla C, flimkien ma' projbizzjonijiet kumplimentari u ta' appoġġ, jiksbu tnaqqis fl-emissjonijiet ta' madwar 72 Mt CO2ek. (żieda ta' tnaqqis tal-emissjonijiet ta' madwar 1 Mt CO2ek. mal-għażla D). [1] Il-gassijiet F jinkludu l-idrofluworokarburi (HFCs), il-perfluworokarburi (PFCs) u l-eżafluworur tal-kubrit (SF6). Skont il-piż, 98 % tal-gassijiet F li tqiegħdu fis-suq fl-UE kienu HFCs (dejta tal-2010). [2] Il-gassijiet F għandhom potenzjal ta' tisħin globali li huwa sa 23,000 darba akbar minn dak tas-CO2. [3] COM(2011) 581. "Dwar l-applikazzjoni, l-effetti u l-adegwatezza tar-Regolament dwar ċerti gassijiet serra flworinati (Ir-Regolament (KE) Nru 842/2006)". is-26 ta' Settembru 2011. http://ec.europa.eu/clima/policies/f-gas/docs/report_mt.pdf [4] Riżoluzzjoni tal-Parlament Ewropew tal-14 ta’ Settembru 2011. "Approċċ komprensiv lejn l-emissjonijiet antropoġeniċi mhux tas-CO2 rilevanti għall-klima" P7_TA-PROV(2011)0384. [5] Riżoluzzjoni tal-Parlament Ewropew tal-15 ta’ Marzu 2012. "Ekonomija kompetittiva b'livell baxx ta' emissjonijiet tal-karbonju fl-2050 - Riżoluzzjoni tal-PE dwar Pjan direzzjonali għal ekonomija kompetittiva b'livell baxx ta' emissjonijiet tal-karbonju fl-2050" (2011/2095(INI)), P7_TA-PROV(2012)0086. [6] ozone.unep.org/Meeting_Documents/mop/22mop/MOP-22-9E.pdf [7] www.unep.org/ccac/ [8] IPCC, ir-Raba' Rapport ta' Valutazzjoni, Climate Change 2007: Working Group III: Mitigation of Climate Change. www.ipcc.ch/publications_and_data/ar4/wg3/en/contents.html [9] COM(2011) 112. "Pjan Direzzjonali għal ekonomija kompetittiva b'livell baxx ta' emissjonijiet tal-karbonju fl-2050. http://eur-lex.europa.eu/LexUriServ/LexUriServ.do?uri=CELEX:52011DC0112:MT:NOT [10] Schwarz et al. (2011) "Preparatory study for a review of Regulation (EC) No 842/2006 on certain fluorinated greenhouse gases." Öko-Recherche et al. ec.europa.eu/clima/policies/F-gas/docs/2011_study_en.pdf [11] Previsti skont is-suppożizzjoni li r-Regolament dwar il-gassijiet F jiġi implimentat b'mod sħiħ. [12] Spiss anqas minn EUR 50/tunnellata CO2ek [13] Ħafna minn dawn il-kumpaniji ta' "tkabbir ekoloġiku", li spiss ikunu SMEs, iddikjaraw li jsibuha diffiċli li jikkumerċjalizzaw il-prodotti tagħhom fil-kuntest tal-kundizzjonijiet attwali tas-suq. [14] Spejjeż ta' tnaqqis taħt EUR 50 għal kull tunnellata ta' CO2 imnaqqsa huma kkunsidrati kosteffiċjenti. [15] Schwarz et al. (2011) "Preparatory study for a review of Regulation (EC) No 842/2006 on certain fluorinated greenhouse gases." Öko-Recherche et al. [16] negl. = negliġibbli [17] Eżempju n-Netwerk tal-Aġenziji tal-Protezzjoni Ambjentali